<classify> Michuano hiyo inashirikisha timu nane na tayari timu sita zimeshawasili mjini hapa huku mbili zikitarajiwa kuwasili asubuhi na mchana wa leo. Akizungumza na mwandishi wa habari hizi kuhusu michuano hiyo mjini hapa jana Katibu wa Kamati ya ZFA Taifa Hashim Salum alisema kuwa maandalizi yote yamekamilika.Hashim alisema kuwa ufunguzi rasmi utafanyika usiku wa leo kwa mechi kati ya Mtibwa Sugar na Azam baada ya Yanga kumenyana na Mafunzo mchana. Mchezo wa Azam na Mtibwa unatarajiwa kuwa mgumu kutokana na timu hizo zote kufahamiana kwa vile zinacheza ligi ya bara mara ya mwisho zikiwa zimekutana mwishoni mwa mwaka jana na Mtibwa kulala kwa bao 1-0.Akizungumzia mechi hiyo, kocha wa Azam FC Stewart Hall alisema amepania kushinda mechi hiyo kwani kikosi chake kizuri na kimejipanga kushinda. Malengo yetu ni kushinda katika mchezo huu na mingine yote. Tunashukuru tupo katika kundi zuri na gumu, tumejipanga kuhakikisha tunapata pointi tatu, alisema.Kwa upande wa kocha wa Yanga Hans van Pluijm alisema anaiheshimu Mafunzo na kwamba atapambana kuibuka na ushindi katika mechi hiyo ya mchana. Tunasikia Mafunzo ni timu nzuri na tunawaheshimu, tumejipanga na lengo letu na kupata ushindi wa kwanza, na kutengeneza mazingira mazuri ya kusonga mbele katika hatua nyingine, alisema.Katika michuano iliyopita Yanga ilitolewa katika robo fainali na JKU ya Zanzibar lakini sasa Kocha Pluijm alisema anatarajia atafanya vizuri katika michezo yote na kusonga mbele.  <topic>: michezo 